Oikeusministeriö
PL 25
00023 Valtioneuvosto

Viite: Lausuntopyyntö OM 7/021/2004
Lausunto luonnoksesta valtioneuvoston asetukseksi vesitalousasioista
Kainuun ELY-keskus pitää luonnosta kokonaisuutena tarpeellisena. Alla muutamia huomioita liittyen luonnokseen:
Uuden vesilain 11:4 §:ssä säädetään hakemuksen laatijan pätevyyteen liittyvistä kriteereistä. Lainkohdan 2 momentin mukaan tarkempia säännöksiä hakemuksen laatijalta edellytettävästä asiantuntemuksesta voidaan antaa valtioneuvoston asetuksella. Näistä ei luonnoksessa kuitenkaan ole mainintaa. Mainintaa ei myöskään ole siitä, onko tarkoitettu, että asiasta säädetään tulevaisuudessa. Kainuun ELY-keskus katsoo, että tarkemmat säännökset olisivat tarpeen käytännössä hakemusten asianmukaisuuden ja yhdenmukaisuuden varmistamiseksi etenkin kun on oletettavaa, että yksityisten henkilöiden lupahakemukset tulevat lisääntymään.
Asetusluonnoksen 20 §:ssä esitetään säädettäväksi päätösten toimittamisesta viranomaisille. Menettelytavaksi on esitetty ainoastaan sähköistä toimittamista. Kainuun ELY-keskus tuo tässä yhteydessä esiin, että toimialueellamme on käytännössä esiintynyt ongelmia sähköisten asiakirjojen tosiasiallisen perille tulon suhteen, mistä syystä on katsottu tarpeelliseksi siirtyä ainakin osittain paperikirjekäytäntöön. Mikäli sähköisen toimittamisen vaatimuksessa pitäydytään asetuksessa, siinä voisi olla syytä mahdollisuuksien mukaan varmistaa asiakirjojen perille saapuminen jollakin tavalla, esimerkiksi kuittausvaatimuksella.
Asetusluonnoksen 18 §:ää koskevissa perusteluissa todetaan, että "muu perusteltu syy voisi olla ylimääräisten työkappaleiden pyytäminen…". Mikäli säännöksen perusteluja ei ole tältä osin tarkoitettu tyhjentäviksi, kuten nykyinen sanamuoto antaa ymmärtää, kohtaan olisi syytä tehdä lisäys "esimerkiksi".
Kainuun ELY-keskus haluaa tuoda esiin kantansa koskien sitä, että yhtenäisen käytännön varmistamiseksi asetusluonnoksen 29 §:ssä tarkoitettu ilmoituslomake vähäisiä vesitaloushankkeita koskien 29 § on tarve saada pikaisesti saataville. Lomake palvelee hyödyllisellä tavalla sekä yksityisiä toimijoita, että viranomaistahoja.
Asetusluonnoksen 30 §:ssä säädetään ojitusta koskevasta ilmoituksesta.  Kainuun ELY-keskuksen tietojen mukaan käytännössä ko. ilmoitusten osalta on ilmennyt ongelmia esimerkiksi silloin, jos hankealueella on tie, johon hanke vaikuttaa ja tätä ei ole asianmukaisesti mainittu ilmoituksessa.  Ilmeisesti lainsäätäjän tarkoitus on, että tällaiset seikat tulee ilmoittaa luonnoksen 1 momentin 1)-kohdassa tarkoitetussa alueen kuvauksessa. Ko. sanamuotoa voisi kuitenkin olla tarpeen täsmentää tältä osin niin, että kattava tarpeellisten tietojen luovutus varmistetaan.

Yksikön päällikkö
			Sirkka-Liisa Markkanen

Ympäristölakimies
			Meeri Myllykangas	

 
JAKELU 		Oikeusministeriö (sähköisesti)